|  |
| --- |
| Teknik og MiljøRådhuset, Rådhuspladsen 8100 Aarhus C |
| ***Til Socialdemokratiets byrådsgruppe*** |

|  |
| --- |
| **Teknik og Miljø**Aarhus Kommune |
| Rådhuset, Rådhuspladsen 28100 Aarhus CTelefon: 89 40 20 00Direkte e-mail: post@mtm.aarhus.dkwww.aarhus.dkSag: EMN-2022-502834 |

**Besvarelse af 10-dagesforespørgsel vedrørende sikkerhed, ansvar og regler for Eskelunden**

Jesper Kjeldsen og Steffen Wich har på vegne af Socialdemokratiet sendt en 10-dagesforespørgsel til Teknik og Miljø vedrørende forhold i forbindelse med afviklingen af NorthSide Festival 2022 i Eskelunden.

Teknik og Miljø vil indledningsvis bemærke, at denne besvarelse er skrevet forud for den planlagte evaluering af årets NorthSide Festival. Denne foretages i et samarbejde mellem Teknik og Miljø, Østjyllands Politi, Østjyllands Brandvæsen og arrangør. For nuværende har Teknik og Miljø således ikke det samlede billede til rådighed for besvarelsen.

Forud for afviklingen af NorthSide Festival foregår måneders planlægning – i et samarbejde mellem arrangør, kommune og øvrige myndigheder.

Når alle tilladelser og godkendelser er på plads, er det arrangørens ansvar at sikre en god afvikling af arrangementet, herunder at efterleve og overholde de givne tilladelser, krav og vilkår.

Da det er første gang, der er afviklet et større arrangement i Eskelunden, vil der i erfaringsopsamlingen givetvis vise sig forskellige forbedringsmuligheder, som kan danne grundlag for fremtidige ændringer, justeringer og forbedringer – både hos arrangør, kommune og andre myndigheder.

**Besvarelse**

Spørgsmål:

Hvordan har (MTM) brugt den omtalte trafikanalyse, og hvordan forholder man sig til, at man ikke har benyttet analysens anbefalinger?

Svar:

Den omtalte Rambøll-rapport har været tilgængelig for alle involverede parter og anbefalingerne herfra er blevet anvendt i forbindelse med planlægningen og sagsbehandlingen af NorthSide Festival 2022.

Det er blandt andet rapportens anbefalinger, der ligger til grund for, at man som en del af trafikplanlægningen forud for festivalen valgte at inddrage et spor af kørebanen på Marselis Boulevard for at skabe en sikker, bred passage for gående og cyklende publikum.

En variation i forhold til rapportens anbefalinger er, at taxa-selskaberne forsøgsvis fik lov til at anvende shuttlebus-rampen ved Åhavevej. Dette forsøg vil indgå som en del af evalueringen.

Spørgsmål:

Har Aarhus Kommune (MTM) anvist/anbefalet arrangør og politi at følge analysens anbefalinger omkring udslusning?

Svar:

I den forudgående planlægning af NorthSide Festival er alle relevante informationer blevet delt, herunder diverse rapporter, analyser, simulationer og anbefalinger. Rapportens resultater og relevante anbefalinger er benyttet i arrangørens planlægning af festivalen og har indgået i dialogen mellem arrangør og myndigheder, som en del af grundlaget for tilladelsen til at anvende Eskelunden.

Det er Østjyllands Politi, som er myndighed i forhold til trafikafviklingen, og som ud fra en konkret vurdering tager stilling til behovet for eventuelle politimæssige indsatser.

Spørgsmål:

Hvem har ansvaret for at anlægge udgange, der kan håndtere den godkendte menneskemængde?

Svar:

Det er Teknik og Miljø, der som bygherre har fået området anlagt og herunder også udgangene (i form af brede grusbelagte adgangsveje, som vender ud imod et opsamlingsområde mellem event-området Eskelunden og Åhavevej). Under anlæggelsen og etableringen er Østjyllands Brandvæsen involveret, således at anlægget har den rette dimension i forhold til den forventede brug/belastning vedrørende sikkerheden.

Østjyllands Brandvæsen er myndighed på godkendelse af konkrete arrangementers sikkerhed i forhold til evakuering og flugtveje holdt op imod antallet af deltagere.

Hvis ikke beredskabet kan godkende flugtvejene, bliver arrangementet i yderste konsekvens ikke afviklet. Det er i høj grad op til arrangøren at indrette cykelparkering, toiletter, barer, scener, hegn- og materielopstilling efter omgivelserne.

Spørgsmål:

Hvilke muligheder har Kommunen for at stille krav til sikkerheden på og omkring afvikling af arrangementer på Eskelunden?

Svar:

Kommunen er vejmyndighed og har myndighedsansvar i forhold til trafikal skiltning, omkørsler, parkering på offentlige veje og lignende. Al trafikal skiltning er koordineret med politiet, ligesom skiltningen også godkendes af Østjyllands Politi.

Det er således i høj grad i planlægningsfasen, at Teknik og Miljø stiller krav til trafikplanlægning og skiltning. Når alle tilladelser er udstedt, er det efterfølgende Østjyllands Politi, som har myndighedsopgaven i forhold til den konkrete trafikafvikling.

Kommunen har meget begrænsede muligheder for at stille krav om selve afviklingen, da kommunen ikke er myndighed i forhold til sikkerhedsspørgsmål og trafikregulering.

Afvikling af arrangementet er arrangørens ansvar. I forhold til publikumssikkerhed og ”crowd-control” har festivalarrangøren en sikkerhedschef. Hvis afviklingen udvikler sig til en situation, som arrangøren ikke kan håndtere, så er det Østjyllands Politi og Østjyllands Brandvæsen, der har mulighed for at sætte ind.

Fordelingen af de forskellige myndigheders ansvar og roller fremgår af svar til Teknisk Udvalg herom vedlagt som bilag 1.

Spørgsmål:

Hvem har planlagt og godkendt sikkerhedsforholdene omkring Eskelunden og er disse blevet overholdt?

Svar:

Man skelner mellem en sikkerhedsplan og en afviklingsplan. Der foreligger en sikkerhedsplan, som tager højde for katastrofesituationer som for eksempel terrorangreb. Planlægning og godkendelse af sikkerhedsplanen er Teknik og Miljø ikke en del af. Det sorterer under Østjyllands Politi og planlægges og koordineres med arrangøren og dennes eventuelle sikkerhedsrådgiver.

Når det kommer til planen for afvikling af arrangementet, så har arrangøren skulle præsentere en plan, som efterfølgende godkendes ved relevante myndigheder. Det er Østjyllands Brandvæsen, der tager stilling til, om arrangementet kan afvikles sikkerhedsmæssigt forsvarligt. Her ses både på flugtvejsforhold, brug af gas og åben ild og så videre.

Færdselsregulering sorterer under Østjyllands Politi. I forbindelse med planlægningen af NorthSide Festival 2022 har Østjyllands Politi også været involveret i forhold til potentielle trafikale udfordringer med Åhavevej ved henholdsvis hel og delvis afspærring, men også i sikkerhedsspørgsmålet, hvis nogle for eksempel skulle forvilde sig ud på Åhavevej efter endt koncert.

Spørgsmål:

Hvordan har MTM tænkt sig at agere, efter det nu er kendt, at sikkerheden ikke har været tilstrækkelig, og hvilke konsekvenser får det for fremtidens udlejning?

Svar:

Såfremt det viser sig i evalueringen, at der har været uhensigtsmæssige og/eller farlige situationer, der skyldes tekniske forhold, vil Teknik og Miljø i samarbejde med de relevante myndigheder vurdere hvilke tiltag, der skal gøres for at undgå samme problemer i fremtiden.

Det kan være alt lige fra en justering af arrangørens opstillingsplan, skiltning og hegning til arrangørens håndtering af publikumsstrømme eller eventuelle anlægsmæssige ændringer i området for eventuelt at skabe flere eller bredere passager.

Teknik og Miljø har taget initiativ til et ekstraordinært møde i ”Styregruppen for etableringen af Eskelunden” i forlængelse af den evaluering som i øjeblikket pågår i forlængelse af NorthSide 2022. Konklusionerne fra evalueringen samt forslag til eventuelle initiativer forud for næste års NorthSide Festival vil blive forelagt Politisk Eventforum.

Med venlig hilsen

Steen Stavnsbo

Rådmand /

 Henrik Seiding

 Direktør